**KENYATAAN MEDIA**

**UNIT PENERAJU AGENDA BUMIPUTERA (TERAJU)**

**2 SEPTEMBER 2020**

**“TERAJU DAN USM LANCAR PROGRAM UBAH TARAF HIDUP KOMUNITI DAN USAHAWAN B40”**

Minden, PULAU PINANG - Seramai 50 usahawan dari kumpulan B40 bakal menerima manfaat menerusi program hasil usaha sama strategik di antara Unit Peneraju Agenda Bumiputera (TERAJU) dan Universiti Sains Malaysia (USM). Program *“Sustainable Marketing for Community”* (*“SMART Community”*) akan dilaksanakan secara berperingkat dalam tempoh 5 tahun di bawah program Dana Pembangunan Usahawan Bumiputera (DPUB).

Program SMART Community bakal membangunkan ekosistem rantaian bekalan dan menyediakan platform pemasaran eksport kepada produk keluaran komuniti tempatan di Sarawak. Turut dirancang ialah mempertingkat pusat pengedaran setempat *“one stop collection centre”* pemain industri sedia ada yang berfungsi sebagai platform suntikan nilai tambah agar menepati piawaian antarabangsa. Program ini bakal melibatkan usahawan dan produk dari kategori makanan dan minuman, kesihatan serta kraftangan.

Menurut Ketua Pegawai Eksekutif TERAJU, Tn Hj Md Silmi Abd Rahman, “Sebagai agensi yang memikul peranan untuk memajukan perniagaan dan sosioekonomi Bumiputera melalui pelbagai inisiatif, kerjasama strategik dengan gedung ilmu seperti USM amat penting dari aspek perkongsian ilmu dan pemindahan teknologi. Pemadanan kepakaran yang tepat serta kemudahan pembiayaan di bawah DPUB membolehkan komuniti Bumiputera B40 meningkatkan sosioekonomi serta ekosistem perniagaan mereka.”

“Program SMART Community adalah program bantuan tuntas bukan hanya bertujuan meningkatkan keupayaan dan kapasiti perusahaan kecil dan sederhana (PKS), malah melonjakkan sumbangan PKS kepada eksport negara,” katanya pada majlis menandatangani memorandum perjanjian di antara TERAJU bersama USM di Pulau Pinang pada Rabu.

Majlis disempurnakan oleh Tn Hj Md Silmi Abd Rahman, Ketua Pegawai Eksekutif dan En. Mohd Najib Jaafar, Pengarah Pembiayaan mewaikili TERAJU manakala pihak USM diwakili oleh YBhg. Profesor Dr. Faisal Rafiq Mahamd Adikan, Naib Canselor dan YBrs. Profesor Dato' Ir. Dr. Abdul Rahman Mohamed, Timbalan Naib Canselor Penyelidikan & Inovasi. Program ini melibatkan peruntukan DPUB sebanyak RM7.0 juta untuk SMART Community.

**~ TAMAT ~**

[***MENGENAI TERAJU***](http://www.teraju.gov.my/?lang=en)

*Unit Peneraju Agenda Bumiputera (TERAJU) ditubuhkan pada tahun 2011 oleh Jabatan Perdana Menteri sebagai unit strategik yang berperanan untuk meneraju, memacu dan menyelaras penyertaan Bumiputera dalam ekonomi negara.*

*TERAJU dipacu berdasarkan lima teras di bawah Hala Tuju Transformasi Ekonomi Bumiputera 2.0 (BETR 2.0) – iaitu, memperkukuhkan modal insan, menggalakkan pekerjaan dan pendapatan bernilai tinggi, meningkatkan saham Bumiputera dan nilai ekuiti korporat, memperkukuh keusahawanan, serta meningkatkan pemilikan aset bukan kewangan.*

|  |
| --- |
| Untuk maklumat lanjut, sila hubungi: Sharkawi SalehuddinPengurusUnit Komunikasi KorporatUnit Peneraju Agenda Bumiputera (TERAJU)Aras 5, Menara Surian, No. 1, Jalan PJU7/3Mutiara Damansara, 47810 Selangor Darul EhsanT: +603 7839 8000 | F: +603 7839 100 | M: 012 400 7622E: mohd.sharkawi@teraju.gov.my | W: [www.teraju.gov.my](http://www.teraju.gov.my/) |